MEDDELELSE FRA KOMMISSIONEN TIL RÅDET

Finansielle oplysninger om de europæiske udviklingsfonde

Forord

Som fastsat i artikel 7, stk. 3, i den interne aftale[1] og i artikel 57, stk. 3 og 4, i finansforordningen for den 10. EUF[2], forelægger Kommissionen i dette dokument sine prognoser over de forventede forpligtelser, betalinger og bidrag for regnskabsårene 2011 og 2012 under hensyntagen til prognoserne fra EIB (Den Europæiske Investeringsbank) vedrørende investeringsfaciliteten.

Dette dokument omhandler den finansielle gennemførelse af EUF'erne (8.-10.) for 2010, og prognoserne for gennemførelsen for 2011-2013.

Med hensyn til finansieringen af EUF betaler medlemsstaterne bidrag til de instrumenter under 9. og 10. EUF, som Den Europæiske Investeringsbank (EIB) forvalter (investeringsfaciliteten og rentegodtgørelser), direkte til EIB. For alle andre instrumenter, herunder også de tidligere instrumenter, der forvaltes af EIB (risikovillig kapital og rentegodtgørelser), betales bidragene til Kommissionen.

Indledning

Kommissionen og EIB har ajourført deres prognoser over forpligtelser og betalinger for de enkelte AVS[3]- og OLT[4]-lande for regnskabsårene 2011 og 2012. Man har specielt været opmærksom på prognoserne over betalingerne, og dette af to grunde: på den ene side for at bistå medlemsstaterne med at afsætte så nøjagtige beløb som muligt i deres nationale budgetter, og på den anden for at sikre, at der er tilstrækkelige finansielle ressourcer til rådighed for EUF, således at problemer med manglende likviditet kan undgås.

Som fastsat i artikel 7 i den interne aftale om 10. EUF[5] og i artikel 57, stk. 5, i finansforordningen[6] vil prognoserne blive revideret i meddelelsen fra oktober 2011.

Nedenstående graf giver et generelt overblik over udviklingen i tidligere forpligtelser og betalinger og den forventede udvikling i perioden 2011-2013 (Kommissionen og EIB). Den viser tydeligt den stigende tendens i forpligtelserne og betalingerne siden 1997, som skyldes en hurtigere gennemførelse af støtten. Som det har været forudset siden 2008, blev der i 2009 og 2010 opnået større overensstemmelse mellem forpligtelser og betalinger, hvilket afspejler en tendens, hvor omfanget af betalinger i stigende grad svarer til omfanget af indgåede forpligtelser.

Kommissionen + EIB - bruttoforpligtelser og -betalinger: tendens 1997-2013[7]

[pic]

1. STATUS OVER GENNEMFØRELSEN AF DE EUROPÆISKE UDVIKLINGSFONDE PR. 31. DECEMBER 2010 (FORPLIGTELSER, BETALINGER OG FINANSIEL SITUATION)

Bilag 1, 2 og 3 viser henholdsvis de faktiske forpligtelser, betalinger og den finansielle situation, der blev registreret i 2010, sammenholdt med de prognoser, der blev lavet i oktober 2010[8], og den forventede udvikling i 2011 og 2012.

Ved udgangen af 2010 var der indgået forpligtelser for 50 % af den 10. EUF som led i at nå det mål, at der skal være indgået forpligtelser for den 10. EUF ved udgangen af 2013.

Betalingerne for 2010 tegner sig for det hidtil højeste niveau for EUF og bekræfter en generelt positiv tendens for betalingerne.

2. Finansielle PROGNOSER FOR 2011-2013[9]

FØLGENDE TABEL VISER EN AJOURFØRING BASERET PÅ VORES SENESTE PROGNOSER.

[pic]

3. PROGNOSE OVER FINANSIEL GENNEMFØRELSE FOR REGNSKABSÅRENE 2011 OG 2012

Resultatet af de nye prognoser er vist i bilag 1-3.

Medlemsstaternes bidrag til EUF for 2011 blev fastlagt af Rådet i oktober 2010[10] og er på 3 690 mio. EUR for Kommissionen og 210 mio. EUR for EIB. De nye prognoser for 2011 bekræfter stadig EIB's likviditetsbehov på 210 mio. EUR, men viser, at Kommissionens likviditetsbehov er mindre end skønnet i oktober 2010, idet det beløber sig til 3 100 mio. EUR.

Loftet for medlemsstaternes bidrag i 2012 er fastsat til 3 800 mio. EUR for Kommissionen og til 280 mio. EUR for EIB[11].

Det skal understreges, at disse tal udgør en foreløbig prognose og skal behandles med forbehold. Kommissionen og EIB vil udarbejde nye og mere pålidelige prognoser efter sommeren. De vil blive fremlagt i oktobermeddelelsen.

[pic][pic]

[pic]

[pic]

[1] Intern aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse (EUT L 247 af 9.9.2006, s. 32).

[2] Rådets forordning (EF) nr. 215/2008 af 18. februar 2008 om finansforordningen for den 10. Europæiske Udviklingsfond.

[3] Stater i Afrika, Vestindien og Stillehavet.

[4] Oversøiske lande og territorier.

[5] EUT L 247 af 9.9.2006, s. 32.

[6] Rådets forordning (EF) nr. 215/2008 af 18. februar 2008 om finansforordningen for den 10. Europæiske Udviklingsfond.

[7] Skønnede beløb for 2011-2013.

[8] KOM(2010) 512 endelig af 11.10.2010.

[9] Da der endnu ikke er indgået en aftale om de finansielle rammer for perioden efter 2013, og de forventes at have væsentlig indvirkning på gennemførelsestallene, foretrækker vi ikke at fremlægge prognoser over forpligtelser, betalinger og bidrag for perioden 2014-2015 for Kommissionen og EIB.

[10] Rådets afgørelse af 5. november 2010, dok. nr. 15831/10.

[11] Rådets afgørelse af 29. november 2010 om loftet for medlemsstaternes årlige bidrag til finansiering af Den Europæiske Udviklingsfond i 2011 – dok. nr. 16971/10.